[{"text_idx": "#000001", "text": "yn hanfodol I\u2019r safle weithio"}, {"text_idx": "#000003", "text": "i wella\u2019n gwefan drwy gasglu ac adrodd gwybodaeth ar sut yr ydrych yn defnyddio\u2019r safle"}, {"text_idx": "#000006", "text": "Ef yw awdur y nofel seicolegol gyfoes Gabriela (Y Lolfa), ac ym mis Tachwedd 2021 fe gyhoeddodd Yn Fyw yn y Cof (Y Lolfa). Dyma ni\u2019n holi John am ei lyfr newydd a\u2019i ddylanwadau ..."}, {"text_idx": "#000008", "text": "Pwy a w\u0302yr o ble y daw syniad? Ond roeddwn i ar un adeg yn byw mewn bwthyn digon tebyg i Tyddyn Bach sydd yn y nofel \u2013 efallai fod hynny wedi dylanwadu. Ond mae yna emyn sydd wedi creu penbleth i mi erioed. Mae addasiad Elfed o \u2018Nefol Dad mae eto\u2019n nosi\u2019 yn cloi drwy ddweud \u2018wedi maddau ac anghofio anwireddau f\u2019oes i gyd\u2019 ond nid rhywbeth ry\u2019ch chi\u2019n ei wneud yn fwriadol ydi anghofio \u2013 mae\u2019r cof yn fwy mympwyol na hynny a stori am y cof ydi hon yn y diwedd, stori am anghofio a methu anghofio."}, {"text_idx": "#000009", "text": "Dywedwch ychydig am y stori rydych chi wedi\u2019i chreu ..."}, {"text_idx": "#000010", "text": "Mae Yn fyw yn y Cof yn stori dair cenhedlaeth \u2013 Anti Glad, Iorwerth a Bethan a chymeriadau eraill. Ceir cip olwg ar sut y bu digwyddiadau yn yr Ail Ryfel Byd yn ddylanwad mawr ar fywyd Anti Glad, sut y penderfynodd Iorwerth adael ei swydd fel athro ar o\u0302l etifeddu Tyddyn Bach ynghyd a\u0302 golwg ar fywyd Bethan a\u2019i phriod Greta a\u2019u bywyd yng Nghaerdydd. Cawn olwg ar gymunedau gwahanol gyfnodau, cawn rannu llawenydd a dagrau, rhannu mwynhad trysori\u2019r cof a phoen colli cof, ond fe welwn hefyd surni methu anghofio."}, {"text_idx": "#000011", "text": "Beth ydych chi\u2019n gobeithio y bydd darllenwyr yn ei gael o\u2019r stori hon?"}, {"text_idx": "#000012", "text": "Gobeithio y byddan nhw yn mwynhau cwmni\u2019r cymeriadau, mae \u2019na bethau i\u2019w caru ynddyn nhw a phethau i\u2019w casa\u0301u, pobl ydyn nhw yn fy meddwl i. Gobeithio y byddant yn gallu uniaethu gydag ambell sefyllfa, rhai yn llawn llawenydd, eraill yn ingol o drist, rhai yn felys atgofus, eraill yn herio\u2019n ffordd o feddwl."}, {"text_idx": "#000013", "text": "Beth oedd yr heriau allweddol y gwnaethoch chi eu hwynebu wrth ysgrifennu Yn Fyw yn y Cof?"}, {"text_idx": "#000014", "text": "Amser. Mae gweithio a cheisio gwasgu amser i ysgrifennu yn dasg anodd."}, {"text_idx": "#000015", "text": "Beth wnaeth eich ysbrydoli i ddechrau ysgrifennu?"}, {"text_idx": "#000016", "text": "Athrawon fel Gruffydd Parry ac Emyr Pritchard yn Ysgol Botwnnog a\u2019r awyrgylch adref ac yn y Capel. Roedd \u2019na gwmni drama, parti cyd-adrodd neu griw sgetsh yn ymarfer yn yr ystafell ffrynt o hyd \u2013 roedd y cwbl yn cyfrannu."}, {"text_idx": "#000017", "text": "O ble ydych chi\u2019n cael eich ysbrydoliaeth?"}, {"text_idx": "#000018", "text": "Does wybod! Cyfarfod rhywun, ffordd rhywun o siarad, symudiad corff, atgof \u2013 rydw i wrth fy modd yn eistedd mewn lle bwyta yn dychmygu stori\u2019r bobl wrth y byrddau gerllaw, mae hi\u2019n ge\u0302m ddifyr."}, {"text_idx": "#000019", "text": "Oes gennych chi hoff gymeriad rydych chi wedi\u2019i greu, a beth sy\u2019n eu gwneud mor arbennig?"}, {"text_idx": "#000020", "text": "Fy hoff gymeriad ydi\u2019r un yr ydw i\u2019n geisio dod i\u2019w adnabod y funud honno, mae\u2019r cymeriad hwnnw yn dod gyda fi i bob man a rydw i\u2019n ceisio dychmygu eu hymateb i\u2019r hyn sydd yn digwydd o nghwmpas i. Ond rydw i yn arbennig o hoff o Gabriela sef prif gymeriad fy nofel gyntaf, byddai yn gwmni difyr wrth bryd bwyd er na allwn ymddiried ynddi am eiliad, mae hi\u2019n fyrlymus ac yn beryglus. Ond mae Anti Glad a Greta o Yn fyw yn y Cof yn rhai y byddwn wrth fy modd yn cael swper efo nhw hefyd. Wyddoch chi be... mae hwn yn gwestiwn annheg!"}, {"text_idx": "#000021", "text": "Beth, yn eich barn chi, yw elfennau pwysicaf ysgrifennu da?"}, {"text_idx": "#000022", "text": "Cymeriadau byw amlochrog, maen nhw yn gallu adrodd eu stori eu hunain wedyn."}, {"text_idx": "#000023", "text": "Pa lyfrau ysbrydolodd chi fel darllenwr ifanc?"}, {"text_idx": "#000025", "text": "Pa lyfr sydd ar eich bwrdd wrth ochr y gwely ar hyn o bryd?"}, {"text_idx": "#000027", "text": "Pa brofiadau o lyfrgelloedd sydd wedi dylanwadu arnoch drwy eich bywyd?"}, {"text_idx": "#000028", "text": "Llyfrgell Ysgol Botwnnog oedd fel man sgwrsio di-ddiwedd yn ystod gwersi rhydd yn y chweched."}, {"text_idx": "#000029", "text": "Llyfrgell y Brifysgol ym Mangor, yr hen lyfrgell yn fan godidog i weithio ond y stacks a\u2019u papurau newydd a\u2019u cylchgronau yn ddifyrrwch mawr."}, {"text_idx": "#000031", "text": "Oes gennych chi unrhyw awgrymiadau er mwyn annog plant a phobl ifanc i ddarllen mwy er pleser?"}, {"text_idx": "#000032", "text": "Un o\u2019r peryglon yw fod oedolion yn penderfynu beth sydd yn debygol o apelio at blant a phobl ifanc, yn anorfod ceisio eu plygu i ddisgwyliadau pobl eraill yw hynny. Mae angen rhyddid i ddychymyg, mae angen mesur cyfrol oddi wrth ei hemosiwn a\u2019i hawyrgylch yn ogystal a\u2019i hadeiladwaith ac mae angen amrywiaeth o bynciau. Rhaid i\u2019r broliant fod yn gywir a\u2019r tudalennau cyntaf fod yn adlewyrchiad da o\u2019r stori gyfan."}, {"text_idx": "#000033", "text": "A oes gennych unrhyw gynlluniau ar gyfer teitlau pellach?"}, {"text_idx": "#000034", "text": "Mae \u2019na rywbeth ar y gweill bob amser, boed o ar bapur neu yn ffrwtian yn fy meddwl. Rydan ni\u2019n no\u0302l at chwilio am amser eto!"}]